UPUTE AUTORIMA 

Časopis MEDIX objavljuje pregledne stručne članke iz svih područja medicine i javnog zdravstva u Republici Hrvatskoj namijenjene stručnom krugu čitatelja.
Članci objavljeni u časopisu originalni su pregledni radovi za čije je eventualno daljnje objavljivanje potrebna pismena suglasnost Uredništva. 

Radovi se predaju u jednom primjerku, pisani dvostrukim proredom (30 redova na stranici), na CD-ROM-u u Word for Windows formatu, odnosno e-poštom na adresu: medix@ct-poslovneinformacije.hr 

Preporučeni obim članaka je od 5 do 10 kartica teksta (1 kartica = 1.800 znakova s razmacima). 

Na prvoj stranici potrebno je navesti naslov rada, puno ime, prezime i titule autora, te naziv ustanova u kojima rade/i, a na kraju članka ispod popisa referentne literature potrebno je navesti adresu za dopisivanje prvog autora, uključujući naziv ustanove (klinike, zavoda, odjela), e-mail adresu, te službeni telefonski broj za kontakt. 

Potrebno je priložiti ključne riječi i sažetak članka. Naslov rada, sažetak i ključne riječi prilažu se na hrvatskom i engleskom jeziku. Sažetak treba biti obima do 900 znakova s razmacima na hrvatskom, te do 900 znakova s razmacima na engleskom. Sažetak podrazumijeva navođenje ključnih poruka, odnosno iznesenih stavova, a ne opis sadržaja članka. 

Članci se pišu u formi preglednog stručnog rada s odvojenim uvodnim dijelom, razradom teme (odnosi se na preglednu prezentaciju problematike uključujući metodologiju i rezultate ukoliko je riječ o vlastitom istraživanju), raspravom i zaključkom. Zbog preglednosti sadržaja članak je uputno opremiti adekvatnim podnaslovima.

Literatura 

Referentna literatura (maksimalno do 30 referenci) navodi se na zasebnoj stranici i numerira prema redoslijedu citata u tekstu. Citat u tekstu označava se brojem u zagradi koji ga povezuje s popisom literature. Reference se navode prema vancouverskoj deklaraciji, uz skraćivanje naslova časopisa prema International Periodical Title World Abbreviations kojom se koristi Index Medicus. Poželjno je citiranje recentnih izvora i literature ne starije od 5 godina. 

Prilozi uz tekst

Ilustracije se predaju u originalu (Foto, DIA), odnosno digitalizirane u jednom od uobičajenih formata (TIFF, JPG, u krajnjem slučaju PDF; širine 5,5-9 cm, u rezoluciji 300 dpi-a).
Grafikoni se predaju u ispisu, uz mogući predložak u PowerPoint-u, Excelu i sl. Sadržaj grafikona i tablica mora biti na hrvatskom jeziku, odnosno potrebno je priložiti hrvatski prijevod u slučaju korištenja stranih predložaka, uz navođenje izvora (u tom slučaju potrebno je i odobrenje citiranog izvora za korištenje ilustracije).
Tablične prikaze, uz ispis tablice, potrebno je pripremiti i u obliku klasičnog teksta uz korištenje tabulatora.
Sve ilustracije potrebno je označiti brojem koji ih povezuje s naznačenim mjestom u tekstu rukopisa. 
Pripadajući opisi slika, tablica i grafikona prilažu se na posebnoj stranici, a trebaju biti što sadržajniji kako bi ilustracije bile razumljive neovisno od čitanja rukopisa (ukupno do 2 kartice teksta). Tekst je uputno opremiti s ukupno do 5 ilustracija (slika, grafikona i tablica). 

Časopis objavljuje biografije autora, te je potrebno priložiti kraći CV (u opisnoj formi, u trećem licu jednine, obima do kartice teksta).

         Dvomjesečnik MEDIX 
         C. T. - Poslovne nformacije d.o.o.
         Ljudevita Posavskog 22
         10000 Zagreb, Croatia
         Tel/fax: +385 1 4612-083
         GSM 098 289-819
         medix@ct-poslovneinformacije.hr
                        www.medix.com.hr